Forskerne bak studien «Diskrimineringserfaringer blant muslimer i Norge» kommer med følgende anbefalinger:


• VERKTØY OG RUTINER PÅ INSTITUSJONSNIVÅ:
Denne studien viser hvordan mangelfulle rutiner er en utfordring for håndtering av diskriminering i arbeidslivet. Informasjonstiltak og tilgjengeliggjøring av allerede eksisterende ressurser er viktig. Klare strategier, rutiner og
bevissthet om rettigheter vil styrke den enkelte leder, kollega og ansatte i møte med diskriminering. Tiltak mot seksuell trakassering på arbeidsplasser kan med fordel også utvides til å gjelde religiøs trakassering, herunder varslingsrutiner. Dette vil kreve opplæring av ansvarlige på feltet.

• ØKE KUNNSKAPEN OM FORDOMMER MOT MUSLIMER:
Diskrimineringserfaringene i denne studien inkluderer opplevelser med fordommer og stereotypiske forestillinger. Studien peker både på mediefremstillinger av muslimer og undervisningen om islam i skolen. Tiltak som sikter mot
å øke kunnskapen om diskrimineringsmekanismer generelt, og hva som konstituerer muslimfiendtlige forestillinger spesielt, er viktig for å styrke formidlingen om disse temaene.

• TILTAK KREVER SAMORDNET TILNÆRMING:
God forskning og godt faglig arbeid følger av systematisk og samordnet tilnærming til problemstillinger. Tiltak som handlingsplaner og prosjekter mot diskriminering bør være forskningsbaserte, forankret hos minoriteten, og sees i sammenheng for å være effektive.

• OFFENTLIGE INSTITUSJONER:
Studien viser eksempler på diskrimineringserfaringer i møte med offentlige institusjoner. Slike erfaringer kan undergrave tilliten til sentrale strukturer i samfunnet og representerer derfor en særlig utfordring. Det er behov for å styrke kunnskapen om diskriminering i institusjonene. Samtidig viser studien viktigheten av at diskriminering og rasisme bekjempes ovenfra og av det offentlige. Tydelige signaler fra myndigheter styrker inkludering og
tilhørighet på individnivå.

• LAVTERSKEL VEILEDNINGSTILBUD FOR PSYKISK HELSE:
Det er tydelig gjennom fortellingene til informantene i denne studien at diskrimineringserfaringer setter dype spor. Etableringen av et lavterskeltilbud for psykisk helse for denne målgruppen bør vurderes. Behandlere ved et slikt
lavterskeltilbud må besitte mangfoldskompetanse.

